## Uredba o opsegu i sadržaju odgovornosti te ovlastima tijela nadležnih za upravljanje instrumentom pretpristupne pomoći (IPA)

### NN 155/2013 (20.12.2013.), Uredba o opsegu i sadržaju odgovornosti te ovlastima tijela nadležnih za upravljanje instrumentom pretpristupne pomoći (IPA)

155 20.12.2013 Uredba o opsegu i sadržaju odgovornosti te ovlastima tijela nadležnih za upravljanje instrumentom pretpristupne pomoći (IPA)

VLADA REPUBLIKE RHVATSKE

3253

Na temelju članka 6. Okvirnog sporazuma između Vlade Republike Hrvatske i Komisije europskih zajednica o pravilima za suradnju u svezi financijske pomoći Europske zajednice Republici Hrvatskoj u provedbi pomoći u okviru Instrumenta pretpristupne pomoći (IPA) (»Narodne novine – Međunarodni ugovori«, broj 10/2007), Vlada Republike Hrvatske je na sjednici održanoj 12. prosinca 2013. godine donijela

UREDBU

O OPSEGU I SADRŽAJU ODGOVORNOSTI TE OVLASTIMA TIJELA NADLEŽNIH ZA UPRAVLJANJE INSTRUMENTOM PRETPRISTUPNE POMOĆI (IPA)

Članak 1.

Ovom Uredbom osnivaju se i uređuju sadržaj i opseg ovlasti i odgovornosti tijela nadležnih za koordinaciju i financijsko upravljanje Instrumentom pretpristupne pomoći (u daljnjem tekstu: program IPA), tijela nadležnih za upravljanje i provedbu prve, druge i pete komponente programa IPA.

Program IPA predstavlja integrirani instrument pomoći u pretpristupnom razdoblju i sastoji se od pet komponenti: Pomoć u tranziciji i jačanje institucija, Prekogranična suradnja, Regionalni razvoj (promet, zaštita okoliša, regionalna konkurentnost), Razvoj ljudskih potencijala i Ruralni razvoj.

Zakonom o potvrđivanju ugovora između Kraljevine Belgije, Republike Bugarske, Češke Republike, Kraljevine Danske, Savezne Republike Njemačke, Republike Estonije, Irske, Helenske Republike, Kraljevine Španjolske, Francuske Republike, Talijanske Republike, Republike Cipra, Republike Latvije, Republike Litve, Velikog Vojvodstva Luksemburga, Republike Mađarske, Republike Malte, Kraljevine Nizozemske, Republike Austrije, Republike Poljske, Portugalske Republike, Rumunjske, Republike Slovenije, Slovačke Republike, Republike Finske, Kraljevine Švedske, Ujedinjene Kraljevine Velike Britanije i Sjeverne Irske (države članice Europske unije) i Republike Hrvatske o pristupanju Republike Hrvatske Europskoj uniji (»Narodne novine – Međunarodni ugovori«, br. 2/2012 i 9/2013), sredstva dodijeljena Republici Hrvatskoj za IPA komponentu Regionalni razvoj (promet, zaštita okoliša, regionalna konkurentnost) postaju sredstva dodijeljena iz Europskog fonda za regionalni razvoj i Kohezijskog fonda, a sredstva dodijeljena Republici Hrvatskoj za IPA komponentu Razvoj ljudskih potencijala postaju sredstva dodijeljena iz Europskog socijalnog fonda.

Članak 2.

Nacionalni koordinator programa IPA zadužen je za sveukupnu koordinaciju programa IPA, a posebno za sljedeće poslove:

a) usklađivanje korištenja sredstava iz programa IPA s potrebama iz procesa priprema za članstvo u Europskoj uniji;

b) usklađivanje pojedinih komponenti programa IPA kako bi se ostvario njihov optimalan učinak;

c) koordinaciju pripreme projektnih prijedloga u sklopu komponente Pomoć u tranziciji i jačanje institucija;

d) koordinaciju sudjelovanja Republike Hrvatske u programima prekogranične, transnacionalne i međuregionalne suradnje;

e) nadzor nad provedbom programa IPA i podnošenje izvješća Europskoj komisiji.

Stručne poslove za nacionalnog koordinatora programa IPA obavlja Ministarstvo regionalnoga razvoja i fondova Europske unije.

Vlada Republike Hrvatske imenuje nacionalnog koordinatora za program IPA posebnom odlukom.

Članak 3.

Tijelo nadležno za financijsko upravljanje programom IPA zaduženo je za sljedeće poslove:

a) podnošenje zahtjeva prema Europskoj komisiji i prihvat financijskih sredstava iz programa IPA;

b) izdavanje ovlaštenja za prijenos financijskih sredstava tijelima nadležnima za upravljanje i provedbu pojedine komponente programa IPA, ili prema krajnjem korisniku;

c) financijsko izvještavanje o korištenju programa IPA Europskoj komisiji;

d) otvaranje i upravljanje bankovnim računima.

Tijelo nadležno za financijsko upravljanje programom IPA je Ministarstvo financija, Sektor za poslove Nacionalnog fonda.

Tijelo nadležno za sveukupno financijsko upravljanje programom IPA djeluje pod nadležnošću nacionalnog dužnosnika za ovjeravanje programa IPA.

Nacionalni dužnosnik za ovjeravanje programa IPA nadležan je za sveukupno financijsko upravljanje programima Europske unije, a u sklopu programa IPA posebno za sljedeće poslove:

a) učinkovit rad sustava upravljanja i kontrole;

b) pravovaljanost i ispravnost financijskih transakcija;

c) sastavljanje i podnošenje potvrđenih zahtjeva za plaćanjem Europskoj komisiji;

d) ispravnost zahtjeva za plaćanjem koji se dostavljaju Europskoj komisiji;

e) prijenos sredstava prema tijelima nadležnima za upravljanje i provedbu pojedinih komponenti programa IPA ili prema krajnjim korisnicima;

f) potvrđivanje dostupnosti i valjanosti sredstava za sufinanciranje programa i projekata;

g) zaštitu financijskih interesa Europske unije, utvrđivanje i obavještavanje Europske komisije o nepravilnostima;

h) financijske ispravke slijedom eventualno uočenih nepravilnosti;

i) dodjelu akreditacije tijelima nadležnima za upravljanje i provedbu pojedine komponente programa IPA, nadzor nad ispunjavanjem uvjeta za akreditaciju i povlačenje akreditacije u slučaju njihova neispunjavanja;

j) učinkovit rad sustava unutarnje financijske kontrole;

k) podnošenje izvješća o radu sustava upravljanja i kontrole Europskoj komisiji;

l) učinkovit rad sustava izvještavanja i pružanja informacija;

m) praćenje ispunjavanja preporuka iz revizorskih izvješća;

n) izvještavanje Europske komisije o bilo kakvim promjenama u sustavu upravljanja i kontrole.

Vlada Republike Hrvatske imenuje nacionalnog dužnosnika za ovjeravanje programa IPA posebnim rješenjem.

Članak 4.

Dužnosnik nadležan za akreditaciju zadužen je za dodjelu, nadzor, opoziv ili povlačenje akreditacije nacionalnog dužnosnika za ovjeravanje i Nacionalnog fonda.

Vlada Republike Hrvatske imenuje dužnosnika nadležnog za akreditaciju iz stavka 1. ovoga članka posebnom odlukom.

Članak 5.

Tijelo nadležno za reviziju programa IPA zaduženo je za sljedeće poslove:

a) pripremu i provedbu godišnjeg plana revizije radi provjere sustava upravljanja i kontrole u sklopu programa IPA, te točnosti računovodstvenih podataka vezanih uz korištenje programa;

b) izvještavanje dužnosnika nadležnog za akreditaciju, nacionalnog dužnosnika za ovjeravanje programa IPA i Europske komisije o provedenoj reviziji u sklopu programa IPA.

Tijelo nadležno za reviziju programa IPA je Agencija za reviziju sustava provedbe programa Europske unije.

Članak 6.

Poslove zaštite financijskih interesa Europske unije i obavještavanje nacionalnog dužnosnika za ovjeravanje o nepravilnostima, obavlja Ministarstvo financija, Služba za suzbijanje nepravilnosti i prijevara.

Služba za suzbijanje nepravilnosti i prijevara zadužena je za:

a) koordinaciju zakonodavnih, upravnih i operativnih aktivnosti, s ciljem zaštite financijskih interesa Europske unije, te s tim u vezi za neposrednu suradnju s Europskim uredom za borbu protiv prijevara (u daljnjem tekstu: OLAF);

b) razmjenu informacija o nepravilnostima s OLAF-om;

c) sudjelovanje u neposrednim inspekcijama i istragama OLAF-ovih stručnjaka na teritoriju Republike Hrvatske;

d) razvijanje programa stručnog usavršavanja zaposlenika tijela koja su uključena u zaštitu financijskih interesa Europske unije u suradnji s OLAF-om i pružanje organizacijske potpore u njihovoj realizaciji;

e) izvješćivanje Državnog odvjetništva Republike Hrvatske, Službeničkog suda i drugih nadležnih institucija o pokrenutim aktivnostima;

f) pokretanje odgovarajućih postupaka na temelju utemeljenih dojava prikupljenih na elektroničkoj adresi posebno otvorenoj samo za prijave nepravilnosti;

g) razmjenjivanje informacija s drugim tijelima javne vlasti u slučaju sumnje na nepravilnosti u korištenju pretpristupnih sredstava Europske unije te podnošenje odgovarajućih prijava nadležnim tijelima Republike Hrvatske;

h) praćenje tijeka istražnih postupaka u vezi s protuzakonitim korištenjem pretpristupnih sredstava Europske unije;

i) izvješćivanje nacionalnog dužnosnika za ovjeravanje o poduzetim mjerama i rezultatima postupaka koji su pokrenuti u svrhu sankcioniranja otkrivenih nepravilnosti;

j) primanje, kontroliranje i objedinjavanje izvješća o nepravilnostima u upravljanju i korištenju pretpristupnih sredstava Europske unije te njihovo dostavljanje nacionalnom dužnosniku za ovjeravanje;

k) vođenje središnjeg registra o utvrđenim nepravilnostima.

Sva tijela koja sudjeluju u upravljanju i provedbi programa IPA dužna su surađivati sa Službom za suzbijanje nepravilnosti i prijevara.

Ministar financija, na prijedlog nacionalnog dužnosnika za ovjeravanje odobrava smjernice o nepravilnostima u skladu s međunarodno preuzetim obvezama.

Sva tijela koja sudjeluju u upravljanju i provedbi programa IPA, dužna su postupati sukladno smjernicama iz stavka 4. ovoga članka.

Članak 7.

U svakom tijelu koje sudjeluje u upravljanju i provedbi programa IPA imenuje se osoba za nepravilnosti.

Osoba za nepravilnosti dužna je postupati sukladno smjernicama iz članka 6. stavka 4. ove Uredbe.

Članak 8.

Tijela nadležna za programiranje i provedbu prve te tijela nadležna za upravljanje i provedbu druge i pete komponente programa IPA zadužena su za sljedeće poslove:

a) pripremu godišnjih i višegodišnjih sektorskih programa;

b) nadzor nad provedbom sektorskih programa i vođenje sektorskih nadzornih odbora;

c) pripremu sektorskih izvješća o provedbi, te podnošenje izvješća nacionalnom koordinatoru programa IPA i nacionalnom dužnosniku za ovjeravanje programa IPA;

d) osiguranje da su aktivnosti koje se financiraju odabrane i odobrene sukladno kriterijima i mehanizmima relevantnima za program;

e) pohranu dokumentacije radi provođenja postupka revizije;

f) organizaciju natječajnog postupka, dodjelu i potpisivanje ugovora, izvršenje plaćanja i eventualan povrat sredstava od krajnjih korisnika;

g) osiguranje da svi sudionici u upravljanju predmetnom komponentom programa IPA održavaju poseban i prikladan računovodstveni sustav;

h) dostavu informacija o odobrenim troškovima i primijenjenim postupcima prema Nacionalnom fondu i nacionalnom dužnosniku za ovjeravanje programa IPA;

i) uspostavu, održavanje i nadogradnju odgovarajućeg sustava izvještavanja i informiranja;

j) pripremu provedbe projekata i tehničku provedbu;

k) potvrđivanje da su troškovi pristigli na naplatu učinjeni u skladu s relevantnim pravilima, da je roba dostavljena i usluge izvršene sukladno relevantnoj odluci, te da su zahtjevi za plaćanjem od strane korisnika valjani;

l) provođenje unutarnje financijske kontrole;

m) izvještavanje o nepravilnostima;

n) poštivanje zahtjeva Europske komisije vezanih uz informiranje o programu IPA.

Tijela nadležna za programiranje i provedbu prve te tijela nadležna za upravljanje i provedbu druge i pete komponente programa IPA djeluju pod nadležnošću osoba ovlaštenih za upravljanje i provedbu pojedine komponente programa IPA, koje Vlada Republike Hrvatske imenuje posebnom odlukom.

Za prvu komponentu programa IPA, tijelo zaduženo za provedbu i voditelji programa, a za drugu i petu komponentu programa IPA, tijela zadužena za upravljanje i provedbu, zaključit će operativni sporazum kojim će se detaljno urediti međusobni odnosi tijela koja sudjeluju u pojedinoj komponenti te njihova pojedinačna zaduženja.

Članak 9.

Tijelo nadležno za programiranje prve komponente programa IPA Pomoć u tranziciji i jačanje institucija je Ministarstvo regionalnoga razvoja i fondova Europske unije, Uprava za strateško planiranje, Sektor za programe Europske unije, a tijelo nadležno za provedbu je Središnja agencija za financiranje i ugovaranje programa i projekata Europske unije.

Članak 10.

Tijelo nadležno za upravljanje drugom komponentom programa IPA Prekogranična suradnja je Ministarstvo regionalnoga razvoja i fondova Europske unije, Uprava za upravljanje operativnim programima, Sektor za teritorijalnu suradnju, a tijelo nadležno za provedbu je Agencija za regionalni razvoj Republike Hrvatske.

Članak 11.

Tijelo nadležno za upravljanje petom komponentom programa IPA Ruralni razvoj, je Ministarstvo poljoprivrede, Uprava za upravljanje EU fondom ruralnog razvoja, EU i međunarodnu suradnju, a tijelo nadležno za provedbu je Agencija za plaćanja u poljoprivredi, ribarstvu i ruralnom razvoju.

Članak 12.

Vlada Republike Hrvatske imenuje voditelje i zamjenike voditelja programa prve komponente programa IPA posebnom odlukom.

Članak 13.

Danom stupanja na snagu ove Uredbe prestaje važiti Uredba o opsegu i sadržaju odgovornosti te ovlastima tijela nadležnih za upravljanje instrumentom pretpristupne pomoći (»Narodne novine«, br. 29/2012, 117/2012 i 76/2013).

Članak 14.

Ova Uredba stupa na snagu danom donošenja, a objavit će se u »Narodnim novinama«.

Klasa: 022-03/13-03/136

Urbroj: 50301-05/16-13-2

Zagreb, 12. prosinca 2013.

Predsjednik
Zoran Milanović, v. r.

Uredba, NN 155/2013-3253